SPRÁVA KOMISIE EURÓPSKEMU PARLAMENTU A RADE

podľa článku 75 nariadenia Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012

1.Úvod

Nariadenie o zlepšení vyrovnania transakcií s cennými papiermi v Európskej únii a o centrálnych depozitároch cenných papierov (ďalej len „nariadenie CSDR“) malo za cieľ zlepšiť bezpečnosť a efektívnosť vyrovnania, ako aj stanoviť súbor spoločných požiadaviek na centrálne depozitáre cenných papierov (ďalej len „centrálne depozitáre“) v rámci EÚ. Bolo prijaté v roku 2014, určité požiadavky sa však začali uplatňovať až po prijatí príslušných regulačných technických predpisov o niekoľko rokov neskôr.

V článku 75 nariadenia CSDR sa vyžaduje, aby Komisia do 19. septembra 2019 preskúmala širokú škálu otázok a vypracovala všeobecnú správu. Predloženie správy sa odložilo a jej rozsah je užší v porovnaní s požiadavkou stanovenou v nariadení CSDR v dôsledku oneskorenia uplatňovania niektorých opatrení, ako aj v dôsledku nedávneho povoľovania (opätovného povoľovania) dostatočného počtu centrálnych depozitárov podľa nariadenia CSDR s cieľom umožniť komplexné posúdenie. V článku 81 ods. 2c nariadenia o Európskom orgáne pre cenné papiere a trhy (ďalej len „orgán ESMA“) sa okrem toho vyžaduje, aby Komisia posúdila potenciálny dohľad orgánu ESMA nad centrálnymi depozitármi tretích krajín.

Komisia sa pri príprave tejto správy zapojila do rozsiahleho konzultačného procesu. Nariadením CSDR sa vo všeobecnosti plnia jeho pôvodné ciele zvýšiť efektívnosť vyrovnania v EÚ a spoľahlivosť centrálnych depozitárov. V niektorých oblastiach by zavedenie významných zmien do nariadenia CSDR bolo predčasné vzhľadom na to, že niektoré požiadavky sa začali uplatňovať len nedávno. Zainteresované strany však vyjadrili obavy týkajúce sa vykonávania konkrétnych pravidiel, ktoré sa už uplatňujú (t. j. pokiaľ ide o cezhraničné poskytovanie služieb, prístup k peniazom komerčných bánk, rámec pre centrálne depozitáre cenných papierov tretích krajín). V záverečnej správe fóra na vysokej úrovni pre úniu kapitálových trhov sa takisto odporúčalo, aby Komisia vykonala cielené preskúmanie nariadenia CSDR s cieľom posilniť cezhraničný pas CDCP a zlepšiť konvergenciu dohľadu medzi príslušnými vnútroštátnymi orgánmi v záujme zlepšenia cezhraničného poskytovania služieb vyrovnania v EÚ, podpory hospodárskej súťaže a generovania úspor na nákladoch. V správe bolo vyjadrené aj znepokojenie v súvislosti s proporcionalitou režimu disciplíny pri vyrovnaní a jeho vplyvom na finančnú stabilitu. Zdá sa, že niektoré z týchto obáv možno vysvetliť tlakom na trhy v dôsledku pandémie ochorenia COVID-19.

Komisia uznala, že niektoré z týchto otázok je potrebné riešiť, a v novom akčnom pláne na vybudovanie únie kapitálových trhov, prijatom v septembri 2020, oznámila, že zváži zmenu pravidiel na zlepšenie cezhraničného poskytovania služieb s cieľom prispieť k vytvoreniu integrovanejšieho poobchodného prostredia v EÚ.

V tejto správe sú zhrnuté hlavné oblasti, ktoré boli predmetom preskúmania, s cieľom zabezpečiť splnenie cieľov nariadenia CSDR primeranejším, efektívnejším a účinnejším spôsobom. Vzhľadom na identifikované dôležité otázky a ako bolo oznámené aj v pracovnom programe Komisie na rok 2021, Komisia zvažuje predloženie legislatívneho návrhu na zmenu nariadenia CSDR s cieľom zvýšiť jeho efektívnosť a účinnosť (CSDR REFIT), ktorý bude predmetom posúdenia vplyvu, v rámci ktorého sa dôkladnejšie zvážia najvhodnejšie riešenia.

2.Nariadenie o centrálnych depozitároch cenných papierov (CSDR)

Centrálne depozitáre sú finančné inštitúcie so systémovým významom pre finančné trhy. Zohrávajú rozhodujúcu úlohu na primárnom trhu prostredníctvom centralizovania prvotnej evidencie nových vydaných cenných papierov („evidenčné služby“). Prevádzkujú infraštruktúru („systémy vyrovnania transakcií s cennými papiermi“), ktorá umožňuje dokončenie transakcie s cennými papiermi („vyrovnanie“). Okrem toho vedú účty cenných papierov, na ktorých sa zaznamenáva, koľko cenných papierov bolo vydaných, kto ich vydal a každá zmena, pokiaľ ide o držbu týchto cenných papierov („služby centrálneho vedenia účtov“) Podľa Európskej centrálnej banky na konci roku 2019 v systémoch vyrovnania transakcií s cennými papiermi v EÚ, ktoré spracovali viac ako 420 miliónov pokynov na vyrovnanie a celkový obrat presiahol 1 120 biliónov EUR, boli cenné papiere v hodnote viac ako 53 biliónov EUR.

Centrálne depozitáre sú dôležité z hľadiska financovania hospodárstva. Okrem toho, že zohrávajú úlohu v procese emisie, zábezpeky cenných papierov poskytované spoločnosťami, bankami a inými inštitúciami na získavanie finančných prostriedkov prechádzajú systémami vyrovnania transakcií s cennými papiermi, ktoré prevádzkujú centrálne depozitáre. Okrem toho sú neoddeliteľnou súčasťou vykonávania menovej politiky, keďže vyrovnávajú transakcie s cennými papiermi v operáciách menovej politiky centrálnych bánk.

Nariadenie CSDR zohrávalo ústrednú úlohu v úsilí o harmonizáciu po uzatvorení obchodu v EÚ prostredníctvom zavedenia:

·kratších lehôt na vyrovnanie,

·opatrení týkajúcich sa režimu disciplíny pri vyrovnaní (povinné peňažné sankcie a „odkupy“ v prípade zlyhania vyrovnania, podávanie správ o zlyhaní vyrovnania),

·prísnych organizačných požiadaviek, požiadaviek týkajúcich sa vykonávania činnosti a prudenciálnych požiadaviek na centrálne depozitáre,

·zvýšených prudenciálnych požiadaviek na centrálne depozitáre a na dohľad nad nimi a požiadaviek na iné inštitúcie poskytujúce bankové služby, ktoré podporujú vyrovnanie transakcií s cennými papiermi,

·systému pasov umožňujúceho centrálnym depozitárom, ktorým bolo udelené povolenie, poskytovať svoje služby v rámci EÚ podľa osobitného postupu.